Die uitstaande kenmerk van God se kinders is dat hulle Hom liefhet en Hom in alles wil gehoorsaam. Hulle wil by Hom wees, na Hom luister en doen wat Hy vra. Dit beteken eintlik dat God se kinders lief is vir God se Woord en tyd daarvoor maak. Hulle sal daarom daaraan uitgeken word dat hulle die Bybel getrou en biddend lees omdat hulle wil onderskei wat God van hulle vra en wanneer hulle God se stem so gehoor het, doen hulle onmiddellik wat Hy vra.
Bereid om te verander
Die uitstaande kenmerk van die Christendom is die gewilligheid om te verander. Elke Christen streef daarna om al meer soos Jesus te word. Om eenmalig tot bekering te kom is belangrik, maar dan is dit net so belangrik om ’n pad van daaglikse bekering te stap, wat heiligmaking genoem word. Elke Christen het daarom die begeerte om heilig te word en voortdurend te verander.